ԵՐԵՎԱՆ, 6 ՕԳՈՍՏՈՍԻ, ԱՐՄԵՆՊՐԵՍ: Օրերս հրապարակվեց ՀՀ պաշտպանության նախարար Դավիթ Տոնոյանի ծրագրային տեսլականը ՀՀ պաշտպանական համակարգի վերաբերյալ։ Տեքստը, որպես հետհեղափոխական Հայաստանի նոր իրողությունների մարմնացում և յուրատեսակ հռչակագիր, անհրաժեշտ ուշադրության ու քննության կարիք ունի։ Ասվածը հատկապես առացքային նշանակություն է ստանում, եթե այն դիտարկելու լինենք նախորդ իշխանությունների հռչակած «Ազգ-բանակ» հայեցակարգի շրջանակներում։ Ընդհանրապես, ցանկացած իշխանություն ունենում է իր գոյութենական, տիպական տեքստերը, որոնք հնարավորություն են տալիս տիպաբանել ու անհրաժեշտ գնահատական տալ վերջինիս՝ որպես իշխանության փիլիսոփայության ցուցիչներից մեկի և հասարակոթյուն-իշխանություն հարաբերությունների առանցքային անկյունաքարի։